b'\n_START_ARTICLE_\nRojenje \xc4\x8debel\n_START_PARAGRAPH_\nRojenje \xc4\x8debel je naravno razmno\xc5\xbeevanje \xc4\x8debeljih dru\xc5\xbein. Pri tem se dru\xc5\xbeina razdeli na dva dela. En del ostane v panju, drugi del pa panj zapusti. Pribli\xc5\xbeno polovica \xc4\x8debel, v\xc4\x8dasih tudi ve\xc4\x8d, se pridru\xc5\xbei stari matici in si poi\xc5\xa1\xc4\x8de novo domovanje. Ostale \xc4\x8debele ostanejo v panju in \xc4\x8dakajo, da se iz pokritih mati\xc4\x8dnikov izvali mlada matica, se oplodi in pri\xc4\x8dne zalegati nove \xc4\x8debele. Roj je popoln naraven za\xc4\x8detek nove \xc4\x8debelje dru\xc5\xbeine, ki prinese s seboj vse, kar rabi mlada \xc4\x8debelja dru\xc5\xbeina za svoj razvoj, razen satja, zalog hrane in zalege. To je predvsem pomembno, ker s seboj ne prinese morebitnih bolezni, katerih povzro\xc4\x8ditelji imajo zato\xc4\x8di\xc5\xa1\xc4\x8de v starem satju. Ko zapusti staro dru\xc5\xbeino v panju, se delno tudi otrese varoje in zgradi novo satje.\n_START_SECTION_\nRojilna doba-obdobje razmno\xc5\xbeevanja\n_START_PARAGRAPH_\nRojenje je razmno\xc5\xbeevalna faza \xc4\x8debelje dru\xc5\xbeine, ki jim  omogo\xc4\x8da obstoj skozi miljone let. Eksplozivni spomladanski razvoj \xc4\x8debel jih vodi v rojilno razpolo\xc5\xbeenje. \xc4\x8cebele gradijo nastavke mati\xc4\x8dnikov, matica pa jih zale\xc5\xbee. \xc4\x8cebele matici zmanj\xc5\xa1ujejo intezivnost krmljenja z mle\xc4\x8dkom in matica izgublja te\xc5\xbeo. Dru\xc5\xbeina se pripravlja na delitev oziroma na rojenje. Matica izgublja te\xc5\xbeo predvsem zato, da bo lahko poletela zraven drugih iz panja.\n_START_SECTION_\nOgrebanje roja\n_START_PARAGRAPH_\nOgrebanje opravijo tako, da pod roj postavijo ogrebalnik in nato mo\xc4\x8dno udarijo po veji, na kateri sedi. Roj pade v ogrebalnik. Roj na te\xc5\xbeje dostopnem mestu lahko ogrebejo tako, da dajo v ogrebalnik sat z mlado zalego, ki privablja roje\xc4\x8de \xc4\x8debele. Ko se \xc4\x8debele v ogrebalniku obrnejo z glavo v smeri njegovega dna, pomeni, da je matica \xc5\xbee v ogrebalniku. Kmalu bodo \xc5\xa1le za njo \xc5\xa1e preostale \xc4\x8debele. Pri prvem na\xc4\x8dinu pa \xc4\x8de pozabijo na matico obstaja mo\xc5\xbenost da gredo \xc4\x8debele iz ogrebalnika nazaj na drevo.'